Yngre kvinde er død af de kvæstelser, hun fik i forbindelse med en færdselsulykke i morges.

OPDATERET: En yngre kvinde er onsdag morgen afgået ved døden efter en færdselsulykke mellem Hurup og Draget ved krydset mellem rute 11 Oddesundvej og Sindrupvej. Det oplyser vagtchef Ralf Høgedal fra Midt- og Vestjyllands Politi. - Vores undersøgelser tyder på, at kvinden i personbilen kører mod syd på Oddesundvej og drejer ind til højre på Sindrupvej for at foretage en u-vending og fortsætte i nordgående retning på Oddesundvej. Under vendingen overser hun lastbilen, som ikke har nogen chance for at stoppe, siger vagtchefen. TV MIDTVESTs reporter på stedet fortæller, at bilens skader indikerer, at den blev ramt i førersiden. Meldingen om uheldet kom klokken 7.42. Da politi og beredskab kom frem til ulykkesstedet, var kvinden ved bevidsthed, fortalte indsatsleder Mogens Hansen fra Nordjyllands Beredskab kort efter ulykken. Den yngre kvinde blev fløjet med lægehelikopter til sygehuset i Aalborg, men efterfølgende er hun erklæret død. Kvindens pårørende er underrettet. Efter ulykken var Oddesundvej spærret, men der er nu fri passage igen.